סטינג

**גורדון מת'יו תומאס סאמנר** (באנגלית: **Gordon Matthew Thomas Sumner**; נולד ב־2 באוקטובר 1951), הידוע בשם הבמה שלו **סטינג** (**Sting**), הוא זמר רוק, נגן בס, מלחין, מעבד מוזיקלי ושחקן בריטי, סולן להקת "הפוליס" לשעבר.

סטינג נמנה עם המוזיקאים הבולטים במאה ה-20, זכה ב-16 פרסי גראמי (10 מהם בתקופת פוליס), פרס אמי ופרס גלובוס הזהב. יחד עם הפוליס, מכירותיו מוערכות בכ-100 מיליון אלבומים. לפי מגזין פורבס, סטינג הוא איש הבידור השני המרוויח ביותר לשנת 2022 לאחר להקת ג'נסיס עם כ-210 מיליון דולר.

במצעד העשור של שנות ה-80 בישראל הוכתר סטינג בתואר זמר העשור על ידי מאזיני גלי צה"ל.

## ביוגרפיה

### ראשית חייו
סטינג נולד ב-2 באוקטובר 1951 בווולסנד (Wallsend) שבמחוז נורת'מברלנד, אנגליה. הוא הבכור מבין ארבעת ילדיהם של אודרי (לבית קאוול), ספרית, וארנסט מתיו סאמנר, חלבן ומתקין מכונות לשעבר. בילדותו, סייע לאביו בחלוקת חלב, ובגיל עשר הפך ל"מכור" לגיטרה ספרדית ישנה שהשאיר אחריו חבר של אביו שהיגר לחו"ל.

התחנך בבית הספר "St Cuthbert's" שבניוקאסל על הטיין. הוא נהג לבקר במועדוני לילה כמו ה-"Club A'Gogo" כדי לצפות בהופעות של להקות כמו Crossroads ומנפרד מאן, שהשפיעו על סגנונו המוזיקלי. הוא למד לשיר ולנגן בו-זמנית תוך האזנה לתקליטים. לאחר שסיים את לימודיו ב-1969, נרשם לאוניברסיטת ווריק שבקובנטרי, אך עזב לאחר סמסטר אחד. לאחר שעבד ככרטיסן באוטובוס, כפועל בניין וכפקיד מס, למד בין השנים 1974–1971 ב-Northern Counties College of Education (כיום אוניברסיטת נורת'מבריה) והוסמך כמורה להיסטוריה. במשך שנתיים לימד בבית הספר "St Paul's" שבקראמלינגטון.

במהלך לימודיו ובתקופת עבודתו כמורה, נהג סטינג לנגן ג'אז בערבים ובסופי שבוע עם הרכבים כמו "Phoenix Jazzmen", "Newcastle Big Band" ו-"Last Exit". את כינויו, **"סטינג"** (עוקץ), קיבל בתקופתו עם ה-"Phoenix Jazzmen", בשל נהגו ללבוש סוודר פסים בשחור וצהוב. מנהיג הלהקה, גורדון סולומון, סבר כי הוא נראה כמו דבורה (או לפי עדותו של סטינג עצמו, כמו צרעה), מה שהוביל להצמדת הכינוי. בשנת 2011 ציין בראיון למגזין טיים: "מעולם לא קראו לי גורדון. היית יכול לצעוק 'גורדון' ברחוב והייתי פשוט זז מהדרך". למרות זאת, הוא בחר שלא לשנות את שמו באופן רשמי בתעודת הזהות.

## קריירה מוזיקלית

### 1984–1978: להקת הפוליס ותחילת קריירת הסולו
בינואר 1977 הצטרף סטינג לסטיוארט קופלנד ולהנרי פדובני (שהוחלף זמן קצר לאחר מכן באנדי סאמרס) להקמת להקת הפוליס. בין השנים 1978 ל-1983, הוציאה הלהקה חמישה אלבומים שהגיעו לראש מצעדי המכירות בבריטניה, זכתה בשישה פרסי גראמי, ובשני פרסי הבריט (עבור הלהקה הבריטית הטובה ביותר ועבור תרומה יוצאת דופן למוזיקה). בתחילה הושפע סאונד הלהקה מסגנון הפאנק, אך בהמשך עברה ליצור בסגנון רוק רגאיי ופופ מינימליסטי. אלבומם האחרון, *Synchronicity*, היה מועמד לחמישה פרסי גראמי ב-1983 (כולל אלבום השנה) וכלל את שירם המצליח ביותר, "Every Breath You Take", שנכתב על ידי סטינג.

לדברי סטינג, הוא קיבל את ההחלטה לעזוב את הלהקה בזמן שהיה על הבמה במהלך הופעה באצטדיון שיי בניו יורק ב-18 באוגוסט 1983, מאחר שהרגיש שהופעה באצטדיון כזה היא בבחינת "כיבוש האוורסט". אף על פי שהלהקה מעולם לא התפרקה באופן רשמי, לאחר צאת האלבום *Synchronicity* הסכימו חבריה להתמקד בפרויקטים של סולו. עם השנים, חברי הלהקה, וסטינג בפרט, שללו את האפשרות של איחוד, אך בשנת 2007 הם התאחדו זמנית לסיבוב הופעות עולמי.

ארבעה מחמשת אלבומי האולפן של הלהקה הופיעו ברשימת "500 האלבומים הגדולים בכל הזמנים" של מגזין רולינג סטון, ושני שירים שכתב סטינג עבור הלהקה, "Every Breath You Take" ו-"Roxanne", נכללו ברשימת "500 השירים הגדולים בכל הזמנים". בשנת 2003 נכנסה הלהקה להיכל התהילה של הרוק אנד רול.

בשנת 1978 שיתף סטינג פעולה עם חברי הלהקות "Hawkwind" ו-"Gong" תחת השם "The Radio Actors". בספטמבר 1981 הופיע לראשונה כסולן במסגרת אירוע הצדקה של אמנסטי אינטרנשיונל, "The Secret Policeman's Other Ball". הוא אף הוביל הרכב "אול-סטאר" שכלל מוזיקאים כגון אריק קלפטון ופיל קולינס. בשנת 1982 הוציא את סינגל הסולו "Spread a Little Happiness" מתוך הפסקול לסרט "Brimstone and Treacle", גרסה מחודשת לשיר משנות ה-20 שהפכה ללהיט בבריטניה.

### 1989–1985: תחילת קריירת הסולו
אלבום הסולו הראשון של סטינג, *The Dream of the Blue Turtles*, יצא בשנת 1985 וכלל את הלהיטים "If You Love Somebody Set Them Free", "Fortress Around Your Heart", ו-"Love Is the Seventh Wave". בתוך כשנה הגיע האלבום למעמד של פלטינה משולשת וקיבל מועמדויות לפרסי גראמי בקטגוריות אלבום השנה, ביצוע הפופ הגברי הטוב ביותר, ביצוע הג'אז האינסטרומנטלי הטוב ביותר וההקלטה המעובדת הטובה ביותר.

בשנת 1987 הוציא סטינג את האלבום *...Nothing Like the Sun*, שכלל את הסינגלים "We'll Be Together", "Fragile", "Englishman in New York" ו-"Be Still My Beating Heart", שהוקדש לאמו שנפטרה זמן קצר לפני כן. האלבום הגיע למעמד של פלטינה כפולה. שמו של האלבום נלקח מתוך סונטות שייקספיר, של ויליאם שייקספיר. השיר "Englishman in New York" נכתב על הסופר והאייקון הבריטי קוונטין קריספ. האלבום זכה בתואר האלבום הבריטי הטוב ביותר לשנת 1988, ובשנת 1989 זכה לשלוש מועמדויות לגראמי, כולל מועמדות שנייה ברציפות בקטגוריית אלבום השנה.

בפברואר 1988 הוציא את המיני-אלבום *Nada como el sol*, בו ביצע ארבעה שירים מתוך אלבומו האחרון בספרדית ובפורטוגזית.

### 1997–1990: שיא ההצלחה
בשנת 1991 הוציא סטינג את האלבום *The Soul Cages*, אותו הקדיש לאביו המנוח. האלבום כלל את הלהיט "All This Time" ואת שיר הנושא שזיכה את סטינג בפרס גראמי נוסף. באותה שנה ביצע את השיר "Come Down in Time" עבור אלבום המחווה לאלטון ג'ון וברני טופין, *Two Rooms*.

אלבומו הרביעי, *Ten Summoner's Tales*, שיצא ב-1993, זכה להצלחה כבירה והגיע למקום השני במצעדי האלבומים בבריטניה ובארצות הברית. בתוך כשנה הגיע האלבום למעמד של פלטינה משולשת. הלהיטים הבולטים באלבום כללו את "Fields of Gold" ואת "If I Ever Lose My Faith in You". במאי 1993 הקליט גרסה חדשה לשירו של "הפוליס" "Demolition Man" עבור הסרט בעל אותו השם. בנוסף, שיתף פעולה עם בריאן אדמס ורוד סטיוארט בשיר "All for Love" מתוך הסרט "שלושת המוסקטרים", שכבש את פסגת המצעדים בארצות הברית ובמדינות רבות בעולם.

על כתיבת מילות השיר "Fields of Gold", אמר סטינג:  

בשנת 1994 הוענק לסטינג תואר דוקטור לשם כבוד במוזיקה ממכללת ברקלי למוזיקה, והוא זכה בתואר הזמר הבריטי הטוב ביותר. בנובמבר של אותה שנה הוציא את אלבום האוסף *Fields of Gold: The Best of Sting*, שהגיע למעמד של פלטינה כפולה.

בשנת 1996 הוציא את האלבום *Mercury Falling*. אף שזכה לפתיחה חזקה עם הסינגל "Let Your Soul Be Your Pilot", האלבום לא שמר על יציבות במצעדים לאורך זמן. באותה תקופה הקליט סטינג מוזיקה עבור סרט של אולפני דיסני בשם "Kingdom of the Sun", שבהמשך עבר שינויים רבים והפך לסרט "הקיסר נפל על הראש". השינויים המבניים בסרט הובילו לגניזת חלק משיריו של סטינג, תהליך שתועד על ידי אשתו, טרודי סטיילר, בסרט התיעודי "The Sweatbox".

בספטמבר 1997 ביצע סטינג יחד עם פאף דאדי את השיר "I'll Be Missing You" בטקס פרסי ה-MTV, כמחווה לזכרו של הראפר הנוטוריוס בי. איי. ג'י. באותו חודש הופיע בקונצרט הצדקה "Music for Montserrat" ברויאל אלברט הול, לצד אמנים בריטים בולטים כמו פול מקרטני ואלטון ג'ון.

### 2005–1998: Brand New Day ועבודה על פסקולים
לאחר תקופה של הפוגה יחסית בפעילותו המוזיקלית, שב סטינג בספטמבר 1999 עם האלבום *Brand New Day*. האלבום הניב שני להיטים שהגיעו ל-20 הראשונים במצעד הבריטי: שיר הנושא, בו השתתף סטיבי וונדר במפוחית פה, והשיר "Desert Rose", שבו שיתף פעולה עם הזמר האלג'יראי שב מאמי. עד ינואר 2001 הגיע האלבום למעמד של פלטינה משולשת, ובשנת 2000 זיכה את סטינג בשני פרס גראמי. באותה שנה יצא פסקול הסרט "הקיסר נפל על הראש", והשיר "My Funny Friend and Me" מתוכו העניק לסטינג את מועמדותו הראשונה לפרס אוסקר. 

בפברואר 2001 זכה סטינג בפרס גראמי נוסף על ביצוע השיר "She Walks This Earth" באלבום מחווה למוזיקאי הברזילאי איוואן לינס. בשנת 2002 זכה סטינג בפרס גלובוס הזהב על השיר "Until..." מתוך הסרט "קייט וליאופולד", שזיכה אותו גם במועמדותו השנייה לפרס האוסקר. באותה שנה קיבל את פרס המוזיקה הבריטית על תרומה יוצאת דופן למוזיקה, וכן את פרס "אייבור נובלו" למפעל חיים. בשנת 2003 הוענק לו תואר מפקד במסדר האימפריה הבריטית (CBE) על שירותו לתעשיית המוזיקה.

בשנת 2003 הוציא את אלבום האולפן *Sacred Love*, שכלל שיתוף פעולה עם אמנית ההיפ הופ מרי ג'יי בלייג'. הדואט עם בלייג', "Whenever I Say Your Name", התבסס על יצירה של יוהאן סבסטיאן באך וזיכה את השניים בפרס גראמי. באוקטובר אותה שנה, פרסם את האוטוביוגרפיה שלו, "Broken Music". ב-2004 קיבל מועמדות שלישית לאוסקר על השיר "You Will Be My Ain True Love" מתוך הסרט "קולד מאונטן", אותו ביצע עם אליסון קראוס.

בשנת 2005 השתתף באלבום של להקת בלאק אייד פיז בשיר "Union", שדגם (Sampled) את שירו "Englishman in New York". ביולי 2005 הופיע במופע הלייב 8 בהייד פארק שבלונדון.

### 2010–2006: אלבומים ניסיוניים ואיחוד "הפוליס"
באוקטובר 2006 הוציא סטינג את האלבום *Songs from the Labyrinth*. באלבום שיתף פעולה עם נגן הלאוטה הבוסני אדין קרמזוב. אלבום זה זכה להכרה ולפופולריות בקרב קהילת המוזיקה הקלאסית ובמסגרת קידום האלבום הופיע בסדרה "סטודיו 60" בביצוע לשיר "Come Again".

ב-11 בפברואר 2007 התאחד סטינג עם חברי להקת הפוליס להופעה בטקס פרסי הגראמי, שם ביצעו את השיר "Roxanne". בעקבות ההופעה הכריזה הלהקה על סיבוב הופעות עולמי לציון איחודם, שנפתח בונקובר במאי 2007. סיבוב ההופעות נמשך למעלה משנה וחצה את צפון אמריקה, אירופה, דרום אמריקה ואסיה. הכרטיסים להופעות בבריטניה אזלו בתוך כ-30 דקות, והלהקה הופיעה בין היתר יומיים רצופים באצטדיון טוויקנהאם שבלונדון.

ב-20 בינואר 2009 הופיע סטינג בנשף השכונה ("Neighborhood Ball"), אחד מעשרת הנשפים שנערכו לכבוד השבעת נשיא ארצות הברית ברק אובמה. הוא ביצע את השיר "Brand New Day" בליווי סטיבי וונדר. באוקטובר אותה שנה, הוציא את האלבום *...If on a Winter's Night*, שזכה לביקורות מעורבות מצד מעריצים ומבקרים בשל הכיוון האומנותי הייחודי שלו. בנוסף, הופיע בקונצרט חגיגות ה-25 להיכל התהילה של הרוק אנד רול, שם ביצע שירים לצד סטיבי וונדר וג'ף בק.

באוקטובר 2009 עורר סטינג סערה תקשורתית לאחר שהופיע בטשקנט, אוזבקיסטן, בפסטיבל שאורגן על ידי בתו של נשיא המדינה, אסלאם קרימוב. למרות שסטינג טען כי סבר שהקונצרט בחסות יוניצ"ף, הוא ספג ביקורת על קבלת תשלום גבוה מהממשל האוזבקי, המואשם בהפרת זכויות אדם. יוניצ"ף הצהירו מצדם כי אין להם קשר לאירוע.

בשנת 2010 יצא סטינג לסיבוב הופעות עולמי בשם "Symphonicity", שלווה באלבום בעל שם דומה (*Symphonicities*). הפרויקט כלל עיבודים סימפוניים קלאסיים למיטב להיטיו לאורך השנים, בליווי תזמורות פילהרמוניות ברחבי העולם.

### 2026–2011: פרויקטים בימתיים ושיתופי פעולה מאוחרים
בעשור השני של המאה ה-21 המשיך סטינג להרחיב את פעילותו האמנותית מעבר לגבולות הפופ והרוק; בשנת 2014 העלה בברודוויי את המחזמר "The Last Ship", אותו כתב בהשראת ילדותו בצל המספנות בצפון אנגליה. לצד קריירת הסולו, קיים סטינג סיבובי הופעות משותפים עם מוזיקאים אחרים כגון פול סיימון (2014). בשנת 2016, יצא לסיבוב הופעות משותף עם פיטר גבריאל, הוציא את האלבום *57th and 9th* והיה לאמן הראשון שהופיע במועדון הבטקלאן בפריז עם פתיחתו מחדש לאחר פיגועי הטרור בעיר.

בשנת 2018 הוציא יחד עם אמן הרגאיי שאגי, את האלבום המשותף *44/876*, שזכה בפרס גראמי לאלבום הרגאיי הטוב ביותר. בשנת 2019 הוכרז שירו "Every Breath You Take" כשיר המושמע ביותר בתולדות הרדיו בארצות הברית. בשנת 2021 הוציא את האלבום *The Bridge*. בפברואר 2022 מכר את קטלוג השירים המלא שלו (כולל תקופת "הפוליס") לקבוצת "יוניברסל מיוזיק" בעסקה שערכה נאמד בכ-300 מיליון דולר. בשנת 2025 פורסם כי חבריו ללהקת הפוליס לשעבר הגישו נגדו תביעה משפטית בלונדון בנושא תמלוגים מהפצה דיגיטלית.

## אקטיביזם
סטינג ידוע כפעיל למען נושאים הקשורים באיכות הסביבה ובזכויות אדם. בשנת 1989 היה ממייסדי קרן להצלת יערות הגשם. השתתף במופעי צדקה למען ארגון אמנסטי אינטרנשיונל, למען שחרור נלסון מנדלה ולמטרות נוספות.

באוקטובר 2023, סטינג, יחד עם עוד מאות שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס בעקבות טבח שבעה באוקטובר. הקמפיין שהושק לצד המכתב נקרא . המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס.

## חיים אישיים
סטינג נישא לשחקנית פרנסס טומילטי ב־1 במאי 1976. לבני הזוג נולדו שני ילדים והם התגרשו בשנת 1984. הגירושין הגיעו בעקבות רומן שהתפתח בין סטינג לשכנה שלהם, ואשתו לעתיד, טרודי סטיילר (אנ'). השחקנית הייתה חברה טובה של אשתו וסטינג אהב אותה מרחוק, עד שהחלו לצאת בסתר. בעקבות האהבה שלו כלפיה, והרצון להסתיר מאשתו ומהחברה, הוא כתב את השיר "Every Breath You Take". השיר מדבר על אהבה, קנאה ואובססיה לאישה שלא תהיה שלו. הזוג התחתן ב־1992, ונולדו להם ארבעה ילדים. סטינג הוא אביהם של הזמרים אליוט פאולין "קוקו"  וג'ו סאמנר .

## דיסקוגרפיה

* The Dream Of The Blue Turtles – 1985
* &lrm;...Nothing Like the Sun – 1987
* The Soul Cages – 1991
* Ten Summoner's Tales – 1993
* Fields Of Gold: The Best Of Sting – 1994
* Mercury Falling – 1996
* The Very Best Of Sting & The Police – 1997
* Brand New Day – 1999
* All This Time – 2001 (ביצועים חיים)
* Sacred Love – 2003
* Songs from the Labyrinth – 2006
* If On A Winter's Night – 2009
* The Last Ship – 2013
* 2016 – 57th and 9th
* 2018 – 44/876 (עם שאגי)
* 2019 – My Songs
* 2021 – The Bridge


## קישורים חיצוניים

* 

* 
* 
* 
* 
* מה שקרה מזמן: 67 שנים להולדת סטינג – ספיישל באתר גלי צה"ל, 2 באוקטובר 2018
* 
* 
* 

## הערות שוליים

*
קטגוריה:זמרים בריטים
קטגוריה:זמרי פופ בריטים
קטגוריה:זמרי רוק בריטים
קטגוריה:בסיסטים בריטים
קטגוריה:נגני קונטרבס
קטגוריה:זוכי פרס גלובוס הזהב – השיר המקורי הטוב
קטגוריה:זוכי פרס גראמי
קטגוריה:זוכי פרס המוזיקה הבריטית
קטגוריה:אמנים בריטים הידועים בשם במה
קטגוריה:מפקדים במסדר האימפריה הבריטית
קטגוריה:חברי היכל התהילה של הרוק אנד רול
קטגוריה:אישים שהונצחו בשדרת הכוכבים של הוליווד: מוזיקה
קטגוריה:זוכי אמי בפריים טיים: הופעה בתוכנית מוזיקלית
קטגוריה:זוכי פרס מרכז קנדי
קטגוריה:שחקני קולנוע וטלוויזיה בריטים
קטגוריה:פעילים למען זכויות ילידים
קטגוריה:זוכי פרס הווידאו קליפים של MTV: אישים
קטגוריה:אמני A&M רקורדס
קטגוריה:בריטים שנולדו ב-1951